მეშვიდე თაობის ვიდეო თამაშების კონსოლები

**სახლის ვიდეო თამაშების კონსოლების მეშვიდე თაობას** საფუძველი 2005 წლის 22 ნოემბერს ჩაეყარა, როდესაც Microsoft-მა Xbox 360 გამოუშვა. ამას მოჰყვა Sony-ს PlayStation 3-ის გამოშვება 2006 წლის 17 ნოემბერს და Nintendo-ს Wii-ის 2006 წლის 19 ნოემბერს. თითოეულმა კონსოლმა ახალი ტექნოლოგიები შემოიტანა. Xbox 360-მა თამაშები მაღალი გარჩევადობის (HD) ვიდეო რეზოლუციით წარმოადგინა, PlayStation 3-მა HD ფილმების დაკვრა ჩაშენებული 3D Blu-ray დისკის დამკვრელის საშუალებით შესთავაზა, ხოლო Wii ფოკუსირებული იყო მოძრაობის სენსორების მქონე კონტროლერების ინტეგრირებაზე, აგრეთვე ჯოისტიკებზე. Wii-ის ზოგიერთი კონტროლერი მოძრაობით აკონტროლებდა თამაშის პროცესს, რითაც მოთამაშეებს საშუალება ეძლეოდათ, ფიზიკური მოძრაობებით რეალური სამყაროს ქმედებების იმიტაცია მოეხდინათ. ამ თაობისთვის ვიდეო თამაშების კონსოლები გლობალური IT ინფრასტრუქტურის მნიშვნელოვანი ნაწილი გახდა; დადგენილია, რომ 2007 წელს ვიდეო თამაშების კონსოლების წილი მსოფლიოს ზოგადი გამოთვლითი სიმძლავრის 25% იყო.

Sony Computer Entertainment-მა 2010 წლის სექტემბერში გამოუშვა PlayStation Move, რომელსაც Nintendo-ს Wii-ის მსგავსად მოძრაობის აღქმის ტექნოლოგია ჰქონდა. 2010 წლის ნოემბერში Microsoft-მა Kinect გამოუშვა Xbox 360-ისთვის. Kinect არ იყენებდა კონტროლერებს, სამაგიეროდ კამერების საშუალებით იჭერდა მოთამაშის სხეულის მოძრაობას და მას იყენებდა თამაშის გასაკონტროლებლად, რითაც მოთამაშეებს „კონტროლერებად“ აქცევდა. ბაზარზე გამოშვებიდან პირველ 60 დღეში რვა მილიონი ერთეულის გაყიდვით, Kinect-მა გინესის მსოფლიო რეკორდი დაამყარა, როგორც „ყველაზე სწრაფად გაყიდვადი სამომხმარებლო ელექტრონული მოწყობილობა“.

პორტატიულ კონსოლებს შორის, მეშვიდე თაობა სახლის კონსოლებზე ადრე დაიწყო. 2004 წლის ნოემბერში გამოვიდა Nintendo DS, ხოლო PlayStation Portable (PSP) იმავე წლის დეკემბერში გამოვიდა. DS-ს აქვს სენსორული ეკრანი და ჩაშენებული მიკროფონი, და მხარს უჭერს უკაბელო სტანდარტებს. PSP გახდა პირველი პორტატული ვიდეო თამაშების კონსოლი, რომელმაც ოპტიკური დისკის ფორმატი გამოიყენა, როგორც მისი ძირითადი შესანახი მედია. Sony-მ PSP-ს მულტიმედიური ფუნქციებიც დაუმატა; ის უკავშირდებოდა PlayStation 3-ს, PlayStation 2-ს, სხვა PSP-ებს და ასევე ჰქონდა ინტერნეტთან კავშირი. მიუხედავად იმისა, რომ ორივე კონსოლი კარგად იყიდებოდა, PSP-ის გაყიდვები მუდმივად ჩამორჩებოდა DS-ის გაყიდვებს.

2013 წელს კრაუდფანდინგის მეშვეობით გამოვიდა მიკროკონსოლი Ouya, რომელმაც 8.5 მილიონი დოლარის წინასწარი შეკვეთა მიიღო. თუმცა გამოშვების შემდეგ გაყიდვები არც ისე დამაჯერებელი იყო და საბოლოოდ 2015 წელს მისი წარმოება შეწყდა. გარდა ამისა, მიკროკონსოლებმა, როგორიცაა Nvidia Shield, Amazon Fire TV, MOJO, Razer Switchblade, GamePop, GameStick, და უფრო მძლავრმა PC-ზე დაფუძნებულმა Steam Machine-მა სცადეს კონკურენცია გაეწიათ ვიდეო თამაშების კონსოლებისთვის; თუმცა ისინი იშვიათად კლასიფიცირდებიან როგორც „მეშვიდე თაობის“ კონსოლები.

მეშვიდე თაობის დასასრული ნელ-ნელა დაიწყო 2010-იანი წლების დასაწყისში, როდესაც Nintendo-მ Wii-ის წარმოება შეამცირა. 2014 წელს Sony-მ განაცხადა, რომ მთელ მსოფლიოში წყვეტდა PSP-ის წარმოებას, ხოლო DS-ისთვის ახალი თამაშების გამოშვება საბოლოოდ იმავე წლის ბოლოს შეწყდა. Microsoft-მა იმავე წელს განაცხადა, რომ შეწყვეტდა Xbox 360-ის წარმოებას. მომდევნო წელს Sony-მ განაცხადა, რომ მალე შეწყვეტდა PlayStation 3-ის წარმოებას. დაახლოებით ამ დროს, დარჩენილი Wii კონსოლების წარმოება შეწყდა, რითაც დასრულდა მეშვიდე თაობა. ბოლო Xbox 360-ის ფიზიკური თამაშები 2018 წელს გამოვიდა, როგორიცაა „FIFA 19 და „Just Dance 2019“. ამის მიუხედავად, კიდევ რამდენიმე Wii თამაში გამოვიდა, მათ შორის „Just Dance“-ის რამდენიმე გაგრძელება, აგრეთვე „Retro City Rampage DX“-ის შეზღუდული 3,000-იანი ტირაჟი. მერვე თაობა 2011 წლის დასაწყისში Nintendo 3DS-ის გამოშვებით დაიწყო.

### შედარება
### სხვა კონსოლები 
მეშვიდე თაობის პერიოდში სხვა კონსოლებიც გამოვიდა. ზოგადად, ისინი ან ნიშური პროდუქტებია, ან ნაკლებად მძლავრი..
ფაილი:Game-Wave-Console-Set-FL.jpg|Game Wave Family Entertainment System, ხშირად შემოკლებით მოიხსენიება როგორც Game Wave. გამოვიდა 2005 წლის ოქტომბერში.
ფაილი:Mattel-HyperScan-wController-FL.jpg|HyperScan, შექმნა Mattel-მა. გამოვიდა 2006 წლის 23 ოქტომბერს.
ფაილი:V.Flash Console FreeBG.jpg|V.Flash, შექმნა VTech-მა. გამოვიდა 2006 წლის სექტემბერში.
V.Smile-Motion-Portuguese.jpg|V.Motion/V.Smile Motion, შექმნა VTech-მა. გამოვიდა 2007 წლის სექტემბერში.
ფაილი:Zeebo-Real Console.jpg|Zeebo, შექმნილია განვითარებადი ქვეყნებისთვის. გამოვიდა 2009 წელს მხოლოდ მექსიკასა და ბრაზილიაში.
ფაილი:OnLive_MicroConsole.jpg|OnLive Game System. გამოვიდა 2010 წლის 17 ნოემბერს.

### პორტატიული კონსოლების შედარება

## სქოლიო
კატეგორია:მეშვიდე თაობის ვიდეო თამაშების კონსოლები
კატეგორია:ვიდეო თამაშების კონსოლები თაობების მიხედვით
კატეგორია:2000-იანი წლები ვიდეო თამაშებში
კატეგორია:2010-იანი წლები ვიდეო თამაშებში
კატეგორია:2000-იანების სათამაშოები
კატეგორია:2010-იანი წლების სათამაშოები